იოჰანეს შტარკი

იოჰანეს შტარკი (გერმ. Johannes Stark; დ. 15 პირელი, 1874, ფრაიჰუნგი, გერმანიაშ იმპერია — ღ. 21 მანგი, 1957, ტრაუნშტაინი, გერმანია) — გერმანალი ფიზიკოსი. მიოგორუ არხული ჩხორიეფიშ დოპლერიშ ეფექტის დო  სპექტრული ღოზეფიშ გორთუალას ელექტრული ვეეფიშ დინახალე. ჸათე ფენომენს შტარკიშ ეფექტის უძახჷნა. ჸათე რკვიებეფიშ გეშა მიპალუ ნობელიშ პრემია ფიზიკაშ დარგის 1919 წანას.

იოჰანეს შტარკი გურაფულენდჷ მიუნხენიშ უნივერსიტეტის, სოდეთ თხილუ ოდოქტორე დისერტაცია 1897 წანას ოიგენ ლომელიშ ხემანჯღვერობათ. გურაფაშ თებაშ უკულ მუშენდჷ გეტინგენიშ, ჰანოვერიშ, აახენიშ, გრაიფსვალდიშ დო ვიურცბურგიშ უნივერსიტეტეფს.

შტარკი 1920-იან წანეფიშე ადოლფ ჰიტლერს დო ნაცისტურ პარტიას ალურდჷ. შტარკი, გერმანული რაიხიშ ბორჯის, ფილიპ ლენარდიწკჷმა ართო რდჷ გერმანული ფიზიკაშ (Deutsche Physik) ჸარაფიშ ართ-ართი შანულამი ფიგურა. 1933 წანაშე შტარკი მუშენდჷ გერმანული რკვიებეფიშ ფონდიშ მადუდეთ დო 1933-1939 წანეფს რდჷ რაიხიშ ფიზიკურ-ტექნიკური ინსტიტუტიშ პრეზიდენტი. 

ქოძირით თაშნეშე
 გერმანული ფიზიკა

რესურსეფი ინტერნეტის
 იოჰანეს შტარკი Nobelprize.org-ის
 იოჰანეს შტარკი ენციკლოპედია ბრიტანიკას

კატეგორია:გერმანალეფი
კატეგორია:გერმანალი ფიზიკოსეფი
კატეგორია:ნობელიშ პრემიაშ ლაურეატეფი
კატეგორია:გერმანალი ნობელიშ პრემიაშ ლაურეატეფი
კატეგორია:ნობელიშ პრემიაშ ლაურეატეფი ფიზიკაშ დარგის